SKRIFTLIG FORESPØRGSEL P-0745/02

af Olle Schmidt (ELDR) til Kommissionen

(6. marts 2002)

Om: Uantagelig offentlig støtte

Det fremgår af Kommissionens besvarelse af min forespørgsel H-0040/02(1) om støtte til dækfabrikken Continental, at den har anmodet de portugisiske myndigheder om yderligere oplysninger. Kommissionen understreger imidlertid, at enhver offentlig støtte, både fra den pågældende stat og fra EU, skal være i overensstemmelse med Fællesskabets bestemmelser om statsstøtte.

Der er nu dukket forlydender op i de svenske medier om, at virksomheden ud over midler fra EU's strukturfonde i givet fald også kan opnå en særlig skattenedsættelse, som ydes til firmaer.

Er denne form for statsstøtte virkelig forenelig med EU's konkurrencebestemmelser? Er Kommissionen i benægtende fald indstillet på at gøre en indsats for, at de udbetalte midler kræves tilbagebetalt fra den pågældende virksomhed?

(1) Skriftlig besvarelse af 5.2.2002.

Svar afgivet på Kommissionens vegne af Mario Monti

(2. maj 2002)

Som meddelt i sit svar på det ærede parlamentsmedlems forespørgsel H-0040/02 har Kommissionen indhentet følgende oplysninger om den samfinansiering, der er givet til virksomheden Continental Mabor.

Støtten fra strukturfondene andrager:

- 7 891 344 EUR for programperioden 1989-1993

- 14 515 707 EUR for programperioden 1994-1999.

Beløbene blev udbetalt inden for rammerne af programmerne for modernisering af den portugisiske industri (PEDIP I og II) for de nævnte perioder. Den Europæiske Fond for Regionaludvikling (EFRU) bidrog med 21 224 134 EUR og Den Europæiske Socialfond (ESF) med 1 182 917 EUR.

For så vidt angår EF-støtterammen for programperioden 2000-2006 vil Kommissionen behandle eventuelle ansøgninger fra de portugisiske myndigheder i overensstemmelse med bestemmelserne i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1). Den 5. februar 2002 mindede Kommissionen i overensstemmelse med artikel 26 i nævnte forordning de portugisiske myndigheder om de oplysninger, der skal fremsendes til Kommissionen for projekter, hvor de samlede refusionsberettigede udgifter overstiger 50 mio. EUR.

Kommissionen har desuden noteret sig de seneste forlydender i europæiske medier om eventuelle statsstøtteforanstaltninger, som den portugisiske regering har indrømmet dækfabrikanten Continental Mabor i form af skattelettelser.

De oplysninger, som Kommissionen lå inde med, foranledigede dens tjenestegrene til at anmode den portugisiske regering om at fremlægge alle oplysninger, der er nødvendige for at vurdere de pågældende støtteforanstaltninger i relation til EF-traktatens statsstøtteregler. Disse oplysninger skal sætte Kommissionen i stand til at afgøre, om disse foranstaltninger faktisk er truffet, og, hvis det er tilfældet, om den portugisiske regering var forpligtet til på forhånd at give Kommissionen meddelelse om eventuelle statsstøtteforanstaltninger, herunder skatteforanstaltninger, til fordel for dette selskab, eller om de pågældende foranstaltninger dækkes af en statsstøtteordning, der er godkendt af Kommissionen, og ifølge hvilken der ikke er krav om individuel anmeldelse.

Hvis en sådan anmeldelsespligt ikke blev overholdt i tilfældet Continental Mabor, skal foranstaltningerne vurderes i lyset af EF-traktatens artikel 87 og 88 med henblik på at fastslå deres forenelighed med fællesmarkedet. Hvis de pågældende foranstaltninger findes at være ulovlige eller uforenelige med fællesmarkedet, skal Kommissionen kræve, at alle de støttebeløb, herunder renter, der allerede er udbetalt til selskabet, bliver tilbagebetalt. Kommissionen bør på grundlag af de portugisiske myndigheders svar undersøge, om foranstaltningerne burde have været anmeldt efter statsstøttereglerne.

(1) EFT L 161 af 26.6.1999.